Marijampolės kultūros centre atidaryta šešių mūsų mokyklos mokinių: Aistės Fominskytės, Dovydo Kaminsko, Juliaus Laigono, Miglės Pečkytės, Gabijos Rutkauskaitės ir Gabijos Sajetauskaitės fotografijų paroda „Žemiško grožio daina“.

Mūsų jaunieji fotografai skirtingi fotografijos srityje nužingsniuotais atstumais, bet labai panašūs besirinkdami objektus, motyvus...

Miglė visada grožisi, gėrisi pačia artimiausia aplinka, Gabija S. – kalnų grandinėmis, Aistę intriguoja šviesos magija, gyvūnai, Gabiją R.- žmonės, gyvūnija, makropasaulis, šmaikštuoliui Juliui maga užfiksuoti gyvūnus ir urbanistinio peizažo fragmentus, o Dovydas savo Žemaitijos ciklu (fotografuota molio karjere iš labai aukštai) lyg ir vaižgantiškai pasako, kad gamta - Pasaulio Kūrėjo šventykla.

Paroda, kurioje darniai tarpusavyje sugyvena betarpiškas, emocionalus plastinis vaizdas ir mintis, fantazija ir realybė, trapus žemės augalėlis ir begalinės Visatos erdvės, veiks iki vasario 11d.

Sveikindama savo mokinius su paroda, linkiu jiems atkakliai keliauti pačių pasirinktu smalsių, atidžių, akylų fotografų-kūrėjų, išsiskiriančių giliu žvilgsniu į gamtą, žmogų ir visą Visatą, keliu.

Mokytoja Virginija Armanavičienė

Apie parodą rašo

http://marijampolietis.lt/foto/renginiai---ivykiai/jaunuju-fotografu-paroda-marijampoleje/jaunuju-fotografu-paroda-marijampoleje\_\_\_\_\_\_\_\_\_\_\_/next/